CELEX: 62017TN0093
Language: el
Date: 2017-02-14 00:00:00
Title: Υπόθεση T-93/17: Προσφυγή της 14ης Φεβρουαρίου 2017 — Duferco Long Products κατά Επιτροπής

18.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 121/38
            
         Προσφυγή της 14ης Φεβρουαρίου 2017 — Duferco Long Products κατά Επιτροπής
   (Υπόθεση T-93/17)
   (2017/C 121/57)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Duferco Long Products SA (Λουξεμβούργο, Λουξεμβούργο) (εκπρόσωποι: J.-F. Bellis, R. Luff και M. Favart, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει την παρούσα προσφυγή παραδεκτή και βάσιμη·
            
         
               —
            
            
               να ακυρώσει το άρθρο 1, παράγραφος στ', και το άρθρο 2 της αποφάσεως της Επιτροπής της 20ής Ιανουαρίου 2016, σχετικά με τις κρατικές ενισχύσεις SA.33926 2013/C (ex 2013/NN, 2011/CP) που εφήρμοσε το Βέλγιο υπέρ της Duferco·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Ο πρώτος λόγος αντλείται από πρόδηλη πλάνη περί το δίκαιο και πρόδηλη πλάνη εκτιμήσεως στις οποίες υπέπεσε η Επιτροπή στο πλαίσιο της εκτιμήσεώς της σχετικά με τον χαρακτήρα της επί ίσοις όροις (pari passu) χορηγήσεως της ενισχύσεως όσον αφορά το έκτο μέτρο, το οποίο κηρύχθηκε ασύμβατο προς την κοινή αγορά. Ο λόγος αυτός διαιρείται σε δύο σκέλη:
               
                           —
                        
                        
                           πρώτο σκέλος, σύμφωνα με το οποίο, σε αντίθεση προς την εκτίμηση της Επιτροπής, η επίμαχη χορήγηση της ενισχύσεως πραγματοποιήθηκε επί ίσοις όροις
                        
                     
                           —
                        
                        
                           δεύτερο σκέλος, σύμφωνα με το οποίο η εκτίμηση της Επιτροπής σχετικά με τον χαρακτήρα της επί ίσοις όροις χορήγησεως όσον αφορά την επίμαχη πράξη πάσχει από σοβαρά σφάλματα υπολογισμού και εκτιμήσεως.
                        
                     
         
               2.
            
            
               Ο δεύτερος λόγος αντλείται από πρόδηλη πλάνη περί το δίκαιο και πρόδηλη πλάνη εκτιμήσεως στις οποίες υπέπεσε η Επιτροπή στο πλαίσιο της εκτιμήσεώς της σχετικά με το κριτήριο του ιδιώτη επενδυτή σε οικονομία της αγοράς. Ο λόγος αυτός διαιρείται σε τέσσερα σκέλη:
               
                           —
                        
                        
                           πρώτο σκέλος, σύμφωνα με το οποίο, συγχέοντας την εφαρμοσιμότητα με την εφαρμογή του κριτηρίου του ιδιώτη επενδυτή σε οικονομία της αγοράς, η Επιτροπή υπέπεσε σε πλάνη περί το δίκαιο και εφήρμοσε εσφαλμένα το κριτήριο του ιδιώτη επενδυτή σε οικονομία της αγοράς·
                        
                     
                           —
                        
                        
                           δεύτερο σκέλος, σύμφωνα με το οποίο, μη διενεργώντας συγκριτική ανάλυση ή μην εφαρμόζοντας άλλη μέθοδο εκτιμήσεως της επίμαχης πράξεως, η Επιτροπή παραβίασε την αρχή του ιδιώτη επενδυτή σε οικονομία της αγοράς και παρέβη τις υποχρεώσεις αιτιολογήσεως και επιμέλειας κατά την εκτίμηση του κριτηρίου αυτού·
                        
                     
                           —
                        
                        
                           τρίτο σκέλος, σύμφωνα με το οποίο η Επιτροπή δεν τήρησε τις υποχρεώσεις αιτιολογήσεως και επιμέλειας κατά την εκτίμηση του κριτηρίου του ιδιώτη επενδυτή σε οικονομία της αγοράς·
                        
                     
                           —
                        
                        
                           τέταρτο σκέλος, σύμφωνα με το οποίο η περιφέρεια της Βαλλονίας παρείχε ένα σημαντικό αριθμό εγγράφων που αποδεικνύουν ότι η Foreign Strategic Investment Holding, θυγατρική της Société Wallonne de Gestion et de Participation, ενεργούσε ως ιδιώτης επενδυτής σε οικονομία της αγοράς.